রেলের জমিতে বস্তি ভাঙার সময় শিশুমৃত্যুর অভিযোগ। তা ঘিরে উত্তপ্ত রাজধানীর রাজনীতি।
রেলের তরফে গতকাল পশ্চিম দিল্লির শাকুরের বেআইনি বস্তি ভেঙে দেওয়া হয়। বাসিন্দাদের অভিযোগ, ওই উচ্ছেদ অভিযান চলাকালীন বুলডোজারের ধাক্কায় রুকাইয়া নামে ছ’মাসের একটি শিশুর গায়ে ভারী আসবাব পড়ে যায়। তাতেই তার মৃত্যু হয়। কোনও আগাম নোটিস ছাড়াই উচ্ছেদ করা হয়েছে বলেও তাঁদের দাবি।
রুকাইয়ার বাবা মহম্মদ আনোয়ার অবশ্য বলেন, ‘‘উচ্ছেদ শুরু হওয়ার পরে জিনিসপত্র বাঁধছিলাম। তাড়াহুড়োয় বুঝতে পারিনি কখন মেয়ের উপরে একদলা কাপড় পড়ে গিয়েছে। ভারী কাপড়ের তলায় ওর দমবদ্ধ হয়ে যায়।’’ আনোয়ারের বক্তব্য, রেলকর্তারা যদি কিছুটা মানবিক হতেন, তাঁদের কিছুক্ষণ সময় দিতেন, তা হলে হয়তো রুকাইয়া বেঁচে থাকত। পুলিশও জানিয়েছে, প্রাথমিকভাবে মনে হচ্ছে, জামাকাপড় চাপা পড়ে দমবন্ধ হয়ে শিশুটি মারা গিয়েছে। তবে এখনও পর্যন্ত কোনও মামলা দায়ের হয়নি।
আজ দিল্লির সর্বনিম্ন তাপমাত্রা ছিল ৬.৮ ডিগ্রি সেলসিয়াস। প্রবল ঠান্ডার মধ্যে হঠাৎ কেন উচ্ছেদ অভিযান চালানো হল, সে প্রশ্ন তুলে কেন্দ্রকে বিঁধেছেন মুখ্যমন্ত্রী অরবিন্দ কেজরীবাল।
গতকাল গভীর রাতেই ঘটনাস্থলে যান তিনি। ঘরহারাদের পুনর্বাসনের ব্যবস্থা না করায় ইতিমধ্যেই কেজরীবাল এক প্রশাসনিক কর্তা এবং দু’জন সাব ডিভিশনাল ম্যাজিস্ট্রেটকে সাসপেন্ড করেছেন।
রেলের তরফে অবশ্য শিশুমৃত্যুর অভিযোগ অস্বীকার করা হয়েছে। দিল্লি ডিভিশনাল রেলওয়ে ম্যানেজার অরুণ অরোরা আজ বলেন, ‘‘গতকাল সকাল ১১টা ৫০ মিনিট নাগাদ উচ্ছেদ অভিযান শুরু হয়। কিন্তু শিশুটি তাঁর দু’ঘণ্টা আগে ১০টা নাগাদ মারা যায়। উচ্ছেদের সঙ্গে শিশুমৃত্যুর কোনও সম্পর্ক নেই।’’ রেলের তরফে একটি বিবৃতিতেও দাবি, অভিযান শুরুর আগেই ওই এলাকায় গিয়ে নিরাপত্তারক্ষীরা শিশুমৃত্যুর খবর শুনেছিলেন।
উচ্ছেদ-নোটিস প্রসঙ্গে অরুণ জানিয়েছেন, রেলের জমি ছেড়ে দেওয়ার জন্য গত ন’মাস ধরে বস্তিবাসীদের বহুবার নোটিস পাঠানো হয়েছে। সর্বশেষ নোটিস অনুযায়ী, অন্যত্র সরে যাওয়ার জন্য তাঁদের ১২ ডিসেম্বর পর্যন্ত সময়সীমা দেওয়া হয়েছিল। তার পরেও তাঁরা এলাকা খালি না করায় গতকাল ১২০০টি বাড়ি এবং স্টেশন চত্বরের ১৫টি দোকান ভাঙা হয়। প্রসঙ্গত, দূরপাল্লার ট্রেনের জন্য শাকুর বস্তি স্টেশনে অতিরিক্ত প্ল্যাটফর্ম এবং রেল ইয়ার্ড তৈরি করতে উদ্যোগী হয়েছেন রেল কর্তৃপক্ষ।